Minkejja li ninsabu eżatt ġimgħa 'l bogħod mill-Milied, żmien ta' ġabra, għaqda, paċi u ferħ, jidher li għall-klikka żgħira li hu mdawwar biha l-Kap tal-Oppożizzjoni, il-Milied għadu ferm 'l bogħod. Bl-attakki bla skrupli u personali, kliem baxx, stejjer ivvintati, u mibegħda, Simon Busuttil qed iwettaq fil-prattika l-antiteżi tal-Milied. Fil-prattika l-Kap tal-Oppożizzjoni qed ikompli juri dejjem aktar kemm huwa magħqud ħaġa waħda mal-arroganza, il-firdiet u t-tribaliżmu tal-passat, li jrid irreġa' l-arloġġ lura għalih. Irid ireġġa' l-arloġġ lura biex jaħdem bl-istess mod ta' kif kien jaħdem Gvern Nazzjonalista li huwa kien parti integrali minnu. Iżda minkejja li l-Kap tal-Oppożizzjoni u l-akkolti tiegħu jinsabu għaddejjin b'dawn l-attakki, attakki li qed iġibu l-istmerrija mhux biss ta' sezzjoni waħda tal-poplu, iżda tan-nies kollha ta' rieda tajba, Busuttil injora wkoll l-appell li għamlet il-President ta' Malta proprju ftit jiem ilu f'Jum ir-Repubbllika. Fid-diskors tagħha qalet li matul is-sena li għaddiet, l-arja politika kompliet titqal. "Ħafna mill-ġid li l-politiċi jwettqu flimkien, permezz ta' diversi laqgħat f'kumitati u liġijiet ta' fejda għal kulħadd, qiegħed jintradam taħt munzelli ta' akkużi u kontroakkużi, tgħajjir, insinwazzjonijiet, skavar ta' stejjer personali, u tfigħ ta' tajn," iddikjarat il-President Marie-Louise Coleiro Preca. Hija esprimiet it-tħassib tagħha għal din is-sitwazzjoni għax huma bosta dawk li qed jispiċċaw jiddarsu milli jidħlu fil-politika biex jgħinu lil ħaddieħor, għax daqs tazza ilma jisfaw fil-mira ta' min irid ixerred il-mibegħda. Dan id-diskors ma damx ħafna biex għadda minn widnejn għal oħra. Waqt il-maratona ġbir ta' fondi li tella' l-Partit Nazzjonalista, il-kandidat stilla ieħor tal-PN Wayne Hewitt, sostna li dan il-Gvern huwa kanċer, kanċer li ilu mill-2013. Apparti l-insensittività grassa u inspjegabbli lejn kull min għaddej minn din il-marda kiefra u l-familjari tagħhom, dan żgur mhux il-linwaġġ li għandu jintuża. Iżda agħar minn hekk, Simon Busuttil huwa ċar li dan id-diskors jikkonvidih għax baqa' b'fommu mitbuq minflok ħareġ jikkundannah mal-ewwel nofs ta' kelma li ntqalet. L-istess kien għamel fil-konfront ta' Salvu Mallia li dan l-istilla l-ieħor ta' fuq il-presepji, qal li Joseph Muscat huwa l-ikbar diżgrazzja mill-Pesta tal-1813 'l hawn, liema reazzjoni tiegħu kienet li Salvu Mallia għandu mod ikkulurit kif jitkellem. L-istess difiża għamluha Ryan Callus, Marthese Portelli u Anne Fenech f'konferenza tal-aħbarijiet il-Ħamis u fejn saħanistra din tal-aħħar qalet li hija kburija b'Salvu Mallia. Ma' dawn iż-żewġ kandidati stilla tal-PN hemm il-kelliema tal-Partit Nazzjonalista onlajn, Daphne Caruana Galizia li tispeċjalizza fi stejjer ivvintati u mimlija ħdura, attakki viljakki u personali bħalma qed tagħmel fil-konfront taċ-Chief of Staff tal-Prim Ministru li qed tigdeb fuq il-kundizzjoni medika tiegħu mingħajr mistħija. Għal dawn il-moqżiżat, Simon Busuttil irrisponda billi rriċikla din l-istorja u kompla ffabrika aktar gideb fuq il-gazzetti tal-partit tiegħu. Il-poplu Malti u Għawdxi se jkun qed jieħu kont ta' dan l-atteġġjament sproporzjonat li m'għandux isir la fi żmien il-Milied, la wara, la qabel, imma qatt. Li wieħed jargumenta u ma jaqbilx fuq l-ideat tifimha, li jkun hemm dibattiti li forsi jkunu qliel fuq il-politika fuq diversi materji tasal biex taqbel magħha, iżda meta tinqabeż din il-linja, linja li qed tinqabeż minn min qed jaspira li jirrappreżenta l-poplu fil-Parlament hija inaċċetabbli. Filwaqt li ħaddieħor se jibqa' medhi jkompli jipprova jifred il-poplu, il-Gvern għandu jibqa' impenjat sabiex jgħaqqad il-poplu permezz ta' aktar xogħol, aktar investiment u aktar tkabbir ekonomiku li jasal għand kulħadd.